b'\n_START_ARTICLE_\nMark Twain\n_START_SECTION_\nCopil\xc4\x83ria \xc8\x99i tinere\xc8\x9bea:\n_START_PARAGRAPH_\nSamuel Langhorne Clemens s-a n\xc4\x83scut \xc3\xaen localitatea Florida, statul Missouri, \xc3\xaentr-un hambar, fiul lui John Marshall Clemens (13 august 1798 \xe2\x80\x93 24 martie 1847) \xc8\x99i Jane Lampton Clemens (18 iunie 1803 \xe2\x80\x93 27 octombrie 1890), al \xc8\x99aselea din \xc8\x99apte copii. Se spune c\xc4\x83 a avut o copil\xc4\x83rie nefericit\xc4\x83. Doar un frate \xc8\x99i o sor\xc4\x83 au ajuns la v\xc3\xa2rsta maturit\xc4\x83\xc8\x9bii, \xc8\x99i anume Orion Clemens (17 iulie 1825 - 11 decembrie 1897), respectiv Pamela (19 septembrie 1827 - 31 august 1904). Una din surorile sale, Margaret (31 mai 1830 - 17 august 1839) a decedat c\xc3\xa2nd Samuel avea patru ani, iar fratele s\xc4\x83u Benjamin (8 iunie 1832 - 12 mai 1842) a murit trei ani mai t\xc3\xa2rziu. Alt frate mai mare, Pleasant (1828 - 1829), nu a tr\xc4\x83it dec\xc3\xa2t trei luni. Samuel a avut \xc8\x99i un frate mai t\xc3\xa2n\xc4\x83r, Henry Clemens (13 iulie 1838 - 21 iunie 1858)._NEWLINE_C\xc3\xa2nd Samuel avea patru ani, familia s-a mutat la Hannibal, un ora\xc8\x99 portuar pe fluviul Mississippi, care mai t\xc3\xa2rziu a servit ca inspira\xc8\x9bie pentru ora\xc8\x99ul fictiv St. Petersburg din \xe2\x80\x9eAventurile lui Tom Sawyer\xe2\x80\x9d \xc8\x99i \xe2\x80\x9eHuckleberry Finn\xe2\x80\x9d. Missouri s-a num\xc4\x83rat printre statele americane \xc3\xaen care sclavia a fost legal\xc4\x83 din 1821, \xc8\x99i de la o v\xc3\xa2rst\xc4\x83 fraged\xc4\x83 Twain a fost expus sclaviei, tem\xc4\x83 pe care a explorat-o \xc3\xaen operele sale. Ca am\xc4\x83nunt interesant, Twain a fost daltonist, fapt care i-a stimulat discu\xc8\x9biile ironice din cercurile sociale de atunci. \xc3\x8en 1847, c\xc3\xa2nd Twain avea unsprezece ani, tat\xc4\x83l s\xc4\x83u s-a \xc3\xaemboln\xc4\x83vit de pneumonie \xc8\x99i a decedat \xc3\xaen luna martie din acela\xc8\x99i an. La scurt timp dup\xc4\x83 aceea, Twain \xc8\x99i-a g\xc4\x83sit de lucru ca ucenic la un tipograf; la v\xc3\xa2rsta de \xc8\x99aisprezece ani a \xc3\xaenceput s\xc4\x83 scrie articole amuzante \xc8\x99i schi\xc8\x9be. La optsprezece ani a plecat din Hannibal, lucr\xc3\xa2nd ca tipograf la New York, Philadelphia, St. Louis \xc8\x99i Cincinnati._NEWLINE_La 22 de ani, Twain s-a \xc3\xaentors \xc3\xaen Missouri. \xc3\x8en timpul unei c\xc4\x83l\xc4\x83torii la New Orleans pe fluviul Mississippi, pilotul vasului, pe nume \xe2\x80\x9eBixby\xe2\x80\x9d, l-a inspirat pe Clemens s\xc4\x83 devin\xc4\x83 pilot de vas cu zbaturi, meserie care, pe atunci, era una din cele mai bine pl\xc4\x83tite profesii din America._NEWLINE_Datorit\xc4\x83 faptului c\xc4\x83 vasele cu zbaturi din acea perioad\xc4\x83 erau construite dintr-un lemn foarte uscat \xc8\x99i u\xc8\x99or inflamabil, nu se foloseau nici un fel de l\xc4\x83mpi sau felinare pentru iluminat, ceea ce f\xc4\x83cea deplasarea foarte dificil\xc4\x83 \xc3\xaen timpul nop\xc8\x9bii. Pilo\xc8\x9bii erau nevoi\xc8\x9bi s\xc4\x83 cunoasc\xc4\x83 cursul fluviului \xc3\xaen cele mai mici detalii pentru a putea opri la sutele de porturi \xc8\x99i pontoane de pe maluri. Clemens a studiat cu meticulozitate cursul fluviului pe o distan\xc8\x9b\xc4\x83 de aproximativ dou\xc4\x83 mii de mile (3200\xc2\xa0km) timp de mai bine de doi ani p\xc3\xa2n\xc4\x83 a primit brevetul de pilot \xc3\xaen 1859. \xc3\x8en timp ce se preg\xc4\x83tea pentru ob\xc8\x9binerea licen\xc8\x9bei de pilot, Samuel l-a convins pe fratele s\xc4\x83u mai t\xc3\xa2n\xc4\x83r, Henry Clemens, s\xc4\x83 lucreze \xc3\xaempreun\xc4\x83 cu el pe Mississippi. Henry a fost ucis la data de 21 iunie 1858, c\xc3\xa2nd vasul pe care servea a explodat. Samuel s-a auto\xc3\xaenvinov\xc4\x83\xc8\x9bit pentru moartea fratelui s\xc4\x83u \xc8\x99i s-a considerat responsabil pentru tot restul vie\xc8\x9bii sale. \xc3\x8en ciuda acestui fapt, a continuat s\xc4\x83 lucreze ca pilot pe fluviu p\xc3\xa2n\xc4\x83 la izbucnirea R\xc4\x83zboiului civil din America \xc3\xaen 1861, c\xc3\xa2nd traficul de pe Mississippi a fost mult redus._NEWLINE_Missouri, de\xc8\x99i stat sclavagist \xc8\x99i considerat ca f\xc4\x83c\xc3\xa2nd parte din Sud, nu a f\xc4\x83cut parte din Statele Confederate ale Americii \xc8\x99i a r\xc4\x83mas loial Uniunii. C\xc3\xa2nd a \xc3\xaenceput r\xc4\x83zboiul, Twain \xc8\x99i prietenii s\xc4\x83i au format o mili\xc8\x9bie confederat\xc4\x83 (eveniment descris \xc3\xaen 1885 \xc3\xaen nuvela \xe2\x80\x9eThe Private History of a Campaign That Failed\xe2\x80\x9d), dar nu au fost implica\xc8\x9bi \xc3\xaen ac\xc8\x9biuni militare \xc8\x99i mili\xc8\x9bia s-a destr\xc4\x83mat dup\xc4\x83 dou\xc4\x83 s\xc4\x83pt\xc4\x83m\xc3\xa2ni. Prietenii s\xc4\x83i s-au \xc3\xaenrolat \xc3\xaen armata confederat\xc4\x83; Twain s-a al\xc4\x83turat fratelui s\xc4\x83u Orion, care fusese numit secretar al guvernatorului statului Nevada, \xc8\x99i a plecat spre vest. Au c\xc4\x83l\xc4\x83torit mai bine de dou\xc4\x83 s\xc4\x83pt\xc4\x83m\xc3\xa2ni \xc3\xaentr-o diligen\xc8\x9b\xc4\x83 peste Marile C\xc3\xa2mpii \xc8\x99i Mun\xc8\x9bii St\xc3\xa2nco\xc8\x99i p\xc3\xa2n\xc4\x83 la ora\xc8\x99ul minier Virginia City, statul Nevada. Aceste aventuri \xc3\xaen \xe2\x80\x9eVestul S\xc4\x83lbatic\xe2\x80\x9d au contribuit semnificativ la formarea sa ca scriitor \xc8\x99i au format baza celui de-al doilea roman al s\xc4\x83u, \xe2\x80\x9eRoughing It\xe2\x80\x9d (\xc3\xaen traducere rom\xc3\xa2neasc\xc4\x83 \xe2\x80\x9eSub cerul liber\xe2\x80\x9d)._NEWLINE_Ajuns \xc3\xaen Nevada, Twain a devenit miner, sper\xc3\xa2nd s\xc4\x83 se \xc3\xaembog\xc4\x83\xc8\x9beasc\xc4\x83 descoperind argint. A petrecut mult timp \xc3\xaen tab\xc4\x83ra minier\xc4\x83 al\xc4\x83turi de tovar\xc4\x83\xc8\x99ii s\xc4\x83i - \xc3\xaenc\xc4\x83 o experien\xc8\x9b\xc4\x83 de via\xc8\x9b\xc4\x83 de care s-a folosit \xc3\xaen activitatea literar\xc4\x83. Dup\xc4\x83 e\xc8\x99ecul ca miner, a g\xc4\x83sit de lucru la un ziar din Virginia City numit \xe2\x80\x9ethe Daily Territorial Enterprise\xe2\x80\x9d. Acolo a \xc3\xaenceput s\xc4\x83 foloseasc\xc4\x83 pseudonimul literar \xe2\x80\x9eMark Twain\xe2\x80\x9d.\n_START_SECTION_\nVia\xc8\x9ba ca scriitor\n_START_PARAGRAPH_\n\xc3\x8en 1867, c\xc4\x83l\xc4\x83torind prin Europa \xc8\x99i Orientul Mijlociu (eveniment aflat la baza colec\xc8\x9biei de scrisori de c\xc4\x83l\xc4\x83torie The Innocents Abroad), Twain l-a cunoscut pe Charles Langdon, care i-a ar\xc4\x83tat o fotografie a surorii sale, Olivia. Twain sus\xc8\x9bine c\xc4\x83 s-a \xc3\xaendr\xc4\x83gostit la prima vedere; abia \xc3\xaen anul urm\xc4\x83tor a cunoscut-o pe Olivia. Cei doi s-au logodit \xc3\xaen 1869 \xc8\x99i s-au c\xc4\x83s\xc4\x83torit \xc3\xaen februarie 1870, la Elmira, New York. Dup\xc4\x83 ce s-au stabilit la Buffalo, Olivia a n\xc4\x83scut un b\xc4\x83iat, Langdon, care din nefericire a murit de difterie la v\xc3\xa2rsta de un an \xc8\x99i \xc8\x99apte luni. Twain \xc8\x99i so\xc8\x9bia au mai avut trei fiice: Susy, Clara \xc8\x99i Jean Clemens. C\xc4\x83snicia lor a durat timp de 34 de ani, p\xc3\xa2n\xc4\x83 la decesul Oliviei \xc3\xaen 1904._NEWLINE_Twain a tr\xc4\x83it mai mult dec\xc3\xa2t Jean \xc8\x99i Susy. El a trecut printr-o perioad\xc4\x83 de depresie profund\xc4\x83, \xc3\xaenceput\xc4\x83 \xc3\xaen 1896, pe c\xc3\xa2nd se afla \xc3\xaentr-un turneu de lecturi \xc3\xaen Anglia, la aflarea ve\xc8\x99tii c\xc4\x83 fiica sa favorit\xc4\x83, Susy, a murit de meningit\xc4\x83. Decesul so\xc8\x9biei, precum \xc8\x99i decesul altei fiice, Jean, la 24 decembrie 1909, i-a ad\xc3\xa2ncit depresia._NEWLINE_\xc3\x8en 1909, Twain este citat ca spun\xc3\xa2nd:_NEWLINE_\xe2\x80\x9eAm sosit cu Cometa Halley \xc3\xaen 1835. Va ap\xc4\x83rea din nou la anul, \xc8\x99i m\xc4\x83 a\xc8\x99tept s\xc4\x83 m\xc4\x83 duc cu ea. Ar fi cea mai mare dezam\xc4\x83gire a vie\xc8\x9bii mele dac\xc4\x83 nu m\xc4\x83 duc cu cometa lui Halley. Atotputernicul a spus, f\xc4\x83r\xc4\x83 \xc3\xaendoial\xc4\x83: \xc2\xabAici sunt ciuda\xc8\x9bii \xc4\x83\xc8\x99tia doi, f\xc4\x83r\xc4\x83 rost; au sosit \xc3\xaempreun\xc4\x83, trebuie s\xc4\x83 plece \xc3\xaempreun\xc4\x83\xc2\xbb.\xe2\x80\x9d_NEWLINE_Samuel Langhorne Clemens - Mark Twain - a murit de angin\xc4\x83 pectoral\xc4\x83 la 21 aprilie 1910 \xc3\xaen Redding, Connecticut. La aflarea ve\xc8\x99tii, pre\xc8\x99edintele Statelor Unite, William Howard Taft a declarat:_NEWLINE_\xe2\x80\x9eMark Twain a dat bucurie -- distrac\xc8\x9bie cu adev\xc4\x83rat intelectual\xc4\x83 -- la milioane de oameni, iar operele sale vor continua s\xc4\x83 fac\xc4\x83 pl\xc4\x83cere altor milioane din genera\xc8\x9biile urm\xc4\x83toare... Umorul s\xc4\x83u a fost american, dar el a fost aproape la fel de apreciat de englezi \xc8\x99i alte na\xc8\x9bii ca \xc8\x99i de cona\xc8\x9bionalii s\xc4\x83i. El a creat o parte trainic\xc4\x83 a literaturii americane.\xe2\x80\x9d_NEWLINE_Mark Twain a fost \xc3\xaenmorm\xc3\xa2ntat l\xc3\xa2ng\xc4\x83 so\xc8\x9bia sa \xc3\xaen cimitirul Woodlawn din Elmira, statul New York.\n_START_SECTION_\nAnti-imperialism\n_START_PARAGRAPH_\nMark Twain se opune si condamn\xc4\x83 R\xc4\x83zboiul Filipino-American (1899-1913)._NEWLINE_De asemenea, \xc3\xaen anii 1860 \xc8\x99i 1870 se opune interven\xc8\x9biei americane \xc3\xaen Insulele Hawaii.'